### Φως - Ψηφιακό Υλικό για Εκπαιδευτικούς
Αρχική | Το φως και οι πηγές του | Φως και όραση | Οι ανθρώπινες αισθήσεις | Πληροφορίες

Φως και όραση

Oι φωτεινές ακτίνες που διαχέονται στα διάφορα αντικείμενα γύρω μας περνούν μέσα από την κόρη στο μάτι και συγκλίνουν εστιάζοντας στον αμφιβληστροειδή χιτώνα του ματιού, όπου σχηματίζεται αντεστραμμένο το είδωλο των αντικειμένων που βλέπουμε. Το οπτικό ερέθισμα μεταφέρεται από το οπτικό νεύρο στον εγκέφαλο.

Η όραση είναι εφικτή μόνο όταν υπάρχει φως. Το φως προσπίπτει σε διάφορα αντικείμενα και έπειτα ένα μέρος του φτάνει στα μάτια.

Επομένως, για να βλέπουμε τα αντικείμενα γύρω μας χρειαζόμαστε τα μάτια μας να είναι ανοιχτά και τα αντικείμενα να φωτίζονται.

Με την εναυσματική εικόνα και παρατηρώντας γύρω τους οι μαθητές/τριες εντοπίζουν διάφορα αντικείμενα.

Ακολουθεί ο προβληματισμός για το τι χρειαζόμαστε για να δούμε τα αντικείμενα και οι μαθητές/τριες διατυπώνουν τις υποθέσεις του.

Παρατηρήσεις για την πειραματική διαδικασία

Πώς όμως βλέπουμε; Ας κάνουμε μια κατασκευή!

? Καλό είναι να έχουμε ετοιμάσει το κουτί από πριν, ένα για κάθε ομάδα. Σε ένα χάρτινο κουτί που κλείνει χαράζουμε στο επάνω μέρος ένα παράθυρο που μπορεί να ανοίγει και να κλείνει για να μπαίνει ή όχι φως στο κουτί. Στο μπροστινό μέρος του κουτιού ανοίγουμε μια τρύπα για να κοιτάνε οι μαθητές/τριες μέσα στο κουτί.

? Τοποθετούμε ένα αντικείμενο μέσα στο κουτί.

? Οι μαθητές/τριες συνεργάζονται σε ομάδες και πειραματίζονται αλλάζοντας κάθε φορά μία μεταβλητή και καταγράφουν τις παρατηρήσεις τους:

- κλειστά μάτια – κλειστό παράθυρο (δεν βλέπουμε το αντικείμενο)

- ανοιχτά μάτια – κλειστό παράθυρο (δεν βλέπουμε το αντικείμενο)

- κλειστά μάτια – ανοιχτό παράθυρο (δεν βλέπουμε το αντικείμενο)

- ανοιχτά μάτια – ανοιχτό παράθυρο (βλέπουμε το αντικείμενο)

για να καταλήξουν στο συμπέρασμα ότι για να δούμε το αντικείμενο χρειαζόμαστε τα μάτια μας να είναι ανοιχτά και το αντικείμενο να φωτίζεται.

? Μπορούμε να συνεχίσουμε τον πειραματισμό τοποθετώντας κάθε φορά άλλο αντικείμενο μέσα στο κουτί, ώστε να δοκιμάσουν όλοι/όλες οι μαθητές/τριες.

Προτείνουμε λύσεις ζωγραφίζοντας!

Οι μαθητές/τιρες προβληματίζονται και καλούνται να ζωγραφίσουν τις προτάσεις τους για το πώς μπορούμε να δούμε ένα αντικείμενο. Μπορούν για παράδειγμα να ζωγραφίσουν/περιγράψουν ότι θα ανάψουν το φως, ότι θα χρησιμοποιήσουν έναν φακό, ένα κερί, μια λάμπα ή οτιδήποτε άλλο νομίζουν.

Στην επόμενη δραστηριότητα οι μαθητές/τριες επιλέγουν τις φωτεινές πηγές που μπορούν να τους βοηθήσουν να δουν το αντικείμενο.

Ας παίξουμε! Παιχνίδι μνήμης.