### Φως - Ψηφιακό Υλικό για Εκπαιδευτικούς
Αρχική | Το φως και οι πηγές του | Φως και όραση | Οι ανθρώπινες αισθήσεις | Πληροφορίες

Το φως και οι πηγές του

Τα σώματα που ακτινοβολούν πρωτογενώς φως ονομάζονται φωτεινές πηγές.

Οι φωτεινές πηγές χωρίζονται σε φυσικές (που υπάρχουν στη φύση), όπως για παράδειγμα ο ήλιος, τα αστέρια και οι κεραυνοί, και σε τεχνητές (που έχουν κατασκευαστεί από τον άνθρωπο), όπως για παράδειγμα οι ηλεκτρικοί λαμπτήρες, τα κεριά, οι λάμπες.

Με τις εναυσματικές εικόνες οι μαθητές/τριες μπορούν να εντοπίσουν και να περιγράψουν φωτεινές πηγές που γνωρίζουν από την καθημερινή τους ζωή. Παρατηρούν τις εικόνες και σχολιάζουν κάθε μία φωτεινή πηγή, εντοπίζοντας τα χαρακτηριστικά της.

Με την καθοδήγηση του/της εκπαιδευτικού διαχωρίζουν τα σώματα που είναι φωτεινές πηγές από τα σώματα που δεν είναι. Επίτηδες έχουν επιλεγεί αρκετά σώματα χρωματιστά που δεν είναι φωτεινές πηγές για να ξεκαθαριστεί ότι ένα χρωματιστό σώμα δεν είναι απαραίτητα φωτεινή πηγή.

Ας ξεχωρίσουμε τις φωτεινές πηγές!

Στη δραστηριότητα αυτή, αφού δοθεί ο διαχωρισμός των φυσικών και των τεχνητών πηγών, οι μαθητές/τριες κάνουν τη σχετική αντιστοίχιση της κάθε πηγής με το είδος της.

Στο παιχνίδι που ακολουθεί οι μαθητές/τριες αναζητούν τις φωτεινές πηγές στο κρυπτόλεξο.

Ας ζωγραφίσουμε!

Οι μαθητές/τριες ζωγραφίζουν μία φωτεινή πηγή στο πλαίσιο, σημειώνουν το όνομά της και συζητάνε για τα χαρακτηριστικά της.

Μπορούν να αναφέρουν και άλλες φωτεινές πηγές διαχωρίζοντάς τες σε φυσικές και τεχνητές.

Ο/η εκπαιδευτικός μπορεί να σημειώνει όλες τις πηγές και, αν υπάρχει χρόνος, να φτιάξουν ένα συννεφόλεξο με όλες τις πηγές που ανέφεραν οι μαθητές/τριες.

Ας ελέγξουμε τι μάθαμε!

Άσκηση αξιολόγησης με ερωτήσεις πολλαπλών επιλογών και παιχνίδι μνήμης με τις φωτεινές πηγές.